
R E F E R A T   D E   A P R O B A R  E
privind aprobarea cererii de trecere a unor imobile din domeniul public al Statului Român și din administrarea Ministerului Administrației și
 Internelor - Inspectoratul de Poliție al Județului Hunedoara în 
domeniul public al Municipiului Brad și administrarea
 Consiliului Local al Municipiului Brad în vederea
 realizării unor lucrări publice de interes local



	Datorită creșterii numărului de copii care frecventează Grădinița cu Program Prelungit ”Floare de Colț” Brad și a vechimii în care-și desfășoară activitatea această unitate de învățământ, s-a promovat, încă din anul 2008, un proiect pentru construirea unei grădinițe noi cu capacitate crescută care să se încadreze în noile normative de funcționare impuse de legislația în vigoare.
	Proiectul  ”Dezvoltarea infrastructurii de învățământ antepreșcolar în Mun. Brad, Jud. Hunedoara ”, având ca sursă de finanțare Programul Operațional  Regional, AXA PRIORITARĂ 10 ”Îmbunătățirea infrastructurii educaționale”, PRIORITATEA DE INVESTIȚII 10.1. ”Investițiile în educație, în formare, inclusiv în formare profesională pentru dobândirea de competențe și învățare pe tot parcursul vieții prin dezvoltarea infrastructurilor de educație și formare”, Obiectivul specific 10.1. ”Creșterea gradului de participare la nivelul educației timpurii și învățământului obligatoriu, în special pentru copii cu risc crescut de părăsire timpurie a sistemului”, actualmente, se află în faza de execuție, urmând a se finaliza în luna decembrie 2023.
 	Acest proiect presupune construirea unei grădinițe moderne care va deservi 8 grupe de copii, reabilitarea și modernizarea corpurilor de clădire existente, dotarea  cu echipamente adaptate nevoilor beneficiarilor antepreșcolari și preșcolari pentru derularea activităților educative și achiziționarea unor obiecte de inventar și/sau mijloace fixe necesare desfășurării etapelor procesului educațional în vederea creării condițiilor necesare dezvoltării fizice și psihice armonioase și a integrării eficiente în viața școlară și socială a copiilor.
Datorită amplasării infrastructurii noi în curtea Grădiniței cu Program Prelungit ”Floare de Colț” Brad, locul de joacă pentru preșcolarii care frecventează această unitate de învățământ a fost restrâns, în momentul de față curtea fiind, în proporție de 80%, ocupată și locul de joacă exterior insuficient pentru numărul de copii înscriși.
În scopul asigurării condițiilor optime necesare desfășurării activităților în aer liber, crearea unor căi de acces și pentru asigurarea spațiilor administrative necesare acestei unități de învățământ, am considerat oportună extinderea infrastructurii existente pe amplasamentul fostului sediu al Poliției Municipiului Brad din municipiul Brad, strada Horea, nr.  25A, județul Hunedoara.
Acest amplasament figurează înscris în C.F. nr. 61683 Brad (C.F. vechi nr. 4753 Brad) – construcții administrative social culturale în suprafață de 559 mp. și teren în suprafață tabulară de 938 mp., proprietatea Statului Român, în administrarea Ministerului Administrației și Internelor - Inspectoratul de Poliție al Județului Hunedoara.
Precizez că imobilele au fost transferate din administrarea comitetului executiv al Consiliului Popular al Orașului Brad în administrarea Ministerului Afacerilor Interne în anul 1968 prin Decizia nr. 524. 
În acest sens a fost purtată o corespondență cu Inspectoratul de Poliție al Județului Hunedoara care nu s-a opus preluării de către Municipiul Brad a acestor imobile și declarării interesului public local al în scopul extinderii.
Astfel, am inițiat prezentul proiect de hotărâre prin care am propus aprobarea cererii de trecere din domeniul public al Statului Român și din administrarea Ministerului Administrației și Internelor - Inspectoratul de Poliție al Județului Hunedoara în domeniul public al Municipiului Brad și administrarea Consiliului Local al Municipiului Brad a acestor imobile.
Am propus, de asemenea, mandatarea Primarului Municipiului Brad, sau a persoanei legal desemnată de către acesta, pentru depunerea cererii la Guvernul României și pentru semnarea protocolului de predare - primire a bunurilor imobile solicitate care, după transferul în domeniul public al Municipiului Brad, Județul Hunedoara, se declară ca fiind bunuri de interes public local.
Precizez că termenul de realizare a lucrărilor de utilitate publică de interes local  este de 3 (trei) ani de la preluarea dreptului de proprietate, cu posibilitate de prelungire în condițiile art. 292  alin. 7 lit. b din O.U.G. nr. 57/2019 privind Codul administrativ, cu modificările și completările ulterioare.
În cazul nerealizării lucrărilor de utilitate publică de interes local în acest termen, bunurile imobile solicitate se vor întoarce în domeniul public al Statului Român.
În contextul celor de mai sus supun spre dezbatere și aprobare plenului Consiliului Local al Municipiului Brad proiectul de hotărâre în forma prezentată.
La data intrării în vigoare a prezentei hotărâri se abrogă prevederile Hotărârii Consiliului Local nr. 6/2019.
În susţinerea propunerii mele invoc prevederile art. 129 alin. 2 lit. c și lit. d, alin. 4 lit. d și alin. 7 lit. a  și lit. e și art. 292 din O.U.G. nr. 57/2019 privind Codul administrativ, cu modificările și completările ulterioare, precum și ale art. 11 alin. 4 din Legea nr. 554/2004 a contenciosului administrativ, actualizată.

